लखनऊ। प्रदेश में सरकार बदली तो अधिकारियों का रवैया बदलने लगा। खुद सरकार के मंत्री बार-बार पुरानी कार्यशैली को बदलने की बात कहते रहे। योगी सरकार का नारा 'न अपराध न भ्रष्टाचार' सिर्फ नारे तक ही सीमित लग रहा है। राजधानी में ही पुलिस कर्मचारी बिना लेन देन के काम करने को तैयार नहीं। उनके लिए क्या सुबह क्या शाम, फरियादी आते हैं और दीवान साहब जम के उगाही करते हैं। और तो और बिना वर्दी के बैठे दीवान साहब फरियादियों से मिले पैसे लेने से इंकार इसलिए करते हैं क्योंकि वे रकम कम है। उसके बाद ये भी कहते हैं कि 'इतनी कंजूसी क्यों ?'





रिलीज आर्डर होने पर भी मांगे पैसे









मामला है राजधानी के पीजीआई थाने का। यहां आरटीओ द्वारा चेकिंग के दौरान सीज की गई गाड़ियों को इस थाने में खड़ा किया गया था। कानूनी तौर पर आरटीओ में फाइन चुकाने के बाद रिलीज आर्डर मिलता है। जिसके बाद गाड़ी को थाने से ले जाया जा सकता है। लेकिन दीवान का कहना है कि सिर्फ रिलीज आर्डर ही काफी नहीं है। उनका इशारा साफ है 'घूस' रिलीज़ आर्डर से ज़्यादा अनिवार्य है।